**Жаңақорған жерінде**

Мәжіліс депутаты С. Абдрахманов Жаңақорған ауданындағы іссапарын аудандық әкімдіктің мәжіліс залында жұртшылықпен кездесуден бастады. Елбасының «Рухани жаңғыру: болашаққа бағдар» мақаласы бойынша өрбіген кемелі әңгімеден кейін депутат бірқатар сұрақтарға жауап берді.

Аудандық «Жаңақорған тынысы» газетінің журналистерімен кездесуде депутат өз әріптестерімен кәсіби шеберлік жайында әңгімелесті.

«Жаңақорған тынысы» аудандық қоғамдық-саяси газеті 84 жылдан бері ақпарат айдынында оқырмандарға сапалы да мазмұнды материалдар жариялап, тұрғындардың рухани-мәдени көкжиегін кеңейтіп, саяси көзқарастарының қалыптасуына жағдай жасап келеді.

Әсіресе, Тәуелсіздік жылдары қарқынды дамудың жолына түсті. Облыс әкімі Қырымбек Көшербаевтың тапсырмасына сай «Сыр медиа» ЖШС-ге аудандық газеттер біріктірілгеннен кейін басылымдардың екінші тынысы ашылды.

Бүгінде «Жаңақорған тынысы» бәсекеге қабілетті газет ретінде танылып келеді.

Төл басылымда аймақ басшысы Қырымбек Көшербаев Елбасы Нұрсұлтан Назарбаевтың мемлекеттік саясатын және бастамаларын жан-жақты атап көрсеткен.

Жалпы, Сыр өңірінде «Жаңақорған тынысы» газеті тақырыптық жаңашылдығы, дизайнерлік ерекшелігі жағынан ерекшеленуде.

Бүгін газеттің таралымы артып келеді. Мәселен, 2017 жылдың бірінші жарты жылдығында 6301 данаға жетсе, екінші жарты жылдығында 6561 данаға жетті.

Газеттің материалдық-техникалық базасы уақыт талабына сай келеді. Типтік жобадағы ғимаратта интернет жүйесі толық қамтылған.

Түстен кейін С. Абдрахманов ауданның кейбір кәсіпорындарымен танысты. Солардың бірі жылдық қуаттылығы 500 мың тонна күкірт қышқылы өнімін өндіретін зауыт - «СКЗ-У» ЖШС. Онда бұл күндері 250-ден астам адам жұмыс жасайды. Жылына 10,5 млрд теңгеден астам өнім шығарады. Одан басқа 150,0 мгб квт сағат электр энергиясын өндіріп, оның 80,0 мгб квт сағатын аудан тұтынушыларына береді. Бұл аудан қажеттілігін толық қанағаттандырады деген сөз.